Arbeids- og inkluderingsdepartement

Kap. 2541

Prop. 121 S

(2023–2024)

Proposisjon til Stortinget (forslag til stortingsvedtak)

Endringer i statsbudsjettet 2024 under   
Arbeids- og inkluderingsdepartementet   
(endringer i permitteringsregelverket   
for fiskeindustrien)

Tilråding fra Arbeids- og inkluderingsdepartementet 27. september 2024,   
godkjent i statsråd samme dag.   
(Regjeringen Støre)

# Innledning

I denne proposisjonen foreslår regjeringen endringer i statsbudsjettet 2024 knyttet til endringer i permitteringsregelverket for fiskeindustrien.

# Bakgrunn

Regjeringen vil gi langtidspermitterte fra fiskeindustrien bedre inntektssikring. Det gjelder ingen lønnsplikt for permitterte i fiskeindustrien. Det kan føre til at permitterte i denne næringen blir stående uten inntektssikring etter at de har brukt opp dagpengeperioden på 26 uker innenfor en 18-månedersperiode. Regjeringen vil derfor sende på høring et forslag om lønnsplikt etter 26 uker for bedrifter i fiskeindustrien, på samme måte som for andre bedrifter.

Inntil videre vil regjeringen midlertidig utvide dagpengeperioden fra 26 til 52 uker i løpet av en 18-månedersperiode for permitterte i fiskeindustrien, med virkning fra 1. desember 2024. Endringen gjøres gjeldende for alle permitterte i fiskeindustrien, ikke bare nye tilfeller. Forslaget innebærer endring i dagpengeforskriften § 6-7. Den midlertidige ordningen skal gjelde fram til en permanent ordning med lønnsplikt etter utløpet av dagpengeperioden for permitterte i fiskeindustrien, er på plass.

Forslaget er beregnet å ville øke utgiftene til dagpenger med om lag 0,4 mill. kroner i 2024. Helårseffekten i 2025 er anslått til 5 mill. kroner.

# Forslag til endringer

Kap. 2541 Dagpenger

Post 70 Dagpenger, overslagsbevilgning

Bevilgningen på posten er 12 210 mill. kroner.

Budsjettvirkningen av forslaget i 2024 anslås til om lag 0,4 mill. kroner.

Det foreslås på den bakgrunn å øke bevilgningen med 0,4 mill. kroner i 2024.

Arbeids- og inkluderingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2024 under Arbeids- og inkluderingsdepartementet (endringer i permitteringsregelverket for fiskeindustrien).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2024 under Arbeids- og inkluderingsdepartementet (endringer i permitteringsregelverket for fiskeindustrien) i samsvar med et vedlagt forslag.

Forslag

til vedtak om endringer i statsbudsjettet 2024 under   
Arbeids- og inkluderingsdepartementet   
(endringer i permitteringsregelverket for fiskeindustrien)

I

I statsbudsjettet 2024 blir det gjort følgende endringer:

Utgifter:

|  |  |  |  |  |
| --- | --- | --- | --- | --- |
| RNB  Kap. | Post | Formål |  | Kroner |
| 2541 |  | Dagpenger: | |  |
|  | 70 | Dagpenger, overslagsbevilgning, økes med | | 400 000 |
|  |  | fra kr 12 210 000 000 til kr 12 210 400 000 | |  |